钦定古今图书集成/方舆汇编/边裔典/第053卷 > 后汉
## 钦定古今图书集成/方舆汇编/边裔典/第053卷 > 后汉

### 章帝建初元年尉头叛军司马班超击斩之

按《后汉书章帝本纪》，不载。按《班超列传》：“永平十六
年，以班超为假司马，使西域。十八年，帝崩。焉耆以中
国大丧，遂攻没都护陈睦。超孤立无援，而龟兹、姑墨
数发兵攻疏勒，超守槃橐城，拒守岁馀。肃宗初即位，
以陈睦新没，恐超单危，不能自立，下诏征超。超发还
疏勒，举国忧恐，至于寘，王侯以下皆号泣，互抱超马
脚”，不得行，乃更还疏勒。疏勒两城自超去后，复降龟
兹，而与尉头连兵。超捕斩反者，击破尉头，杀六百馀
人，疏勒复安。